Document ID: 32013R0161

REGULAMENTUL DE PUNERE ÎN APLICARE (UE) NR. 161/2013 AL COMISIEI
din 21 februarie 2013
privind autorizarea unui preparat de hidroxid de sodiu ca aditiv pentru hrana pisicilor, a câinilor și a peștilor ornamentali
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).
(2)
Un preparat de hidroxid de sodiu, număr CAS 1310-73-2, a fost autorizat fără limită de timp, în conformitate cu Directiva 70/524/CEE, ca aditiv pentru hrana pisicilor și a câinilor, prin Directiva nr. 86/525/CEE a Comisiei (3). Preparatul respectiv a fost ulterior înscris în Registrul comunitar al aditivilor pentru hrana animalelor ca produs existent, în conformitate cu articolul 10 alineatul (1) din Regulamentul (CE) nr. 1831/2003.
(3)
În conformitate cu articolul 10 alineatul (2) din Regulamentul (CE) nr. 1831/2003 coroborat cu articolul 7 din respectivul regulament, s-a depus o cerere pentru reevaluarea hidroxidului de sodiu, număr CAS 1310-73-2, ca aditiv pentru hrana pisicilor și a câinilor și, în conformitate cu articolul 7 din respectivul regulament, pentru o nouă utilizare pentru peștii ornamentali, solicitându-se ca aditivul să fie clasificat în categoria „aditivi tehnologici”. Cererea respectivă a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.
(4)
Autoritatea Europeană pentru Siguranța Alimentară (denumită în continuare „autoritatea”) a concluzionat în avizul său din 11 septembrie 2012 (4) că, ținând cont de faptul că acest aditiv a fost deja autorizat pentru a fi utilizat în alimente cu aceeași funcție și în condițiile de utilizare propuse, hidroxidul de sodiu nu are un efect nociv asupra sănătății animalelor, iar funcția sa în hrana pentru animale este în esență aceeași ca în produsele alimentare, de corector de aciditate. Prin urmare, demonstrarea eficacității nu mai este necesară. Autoritatea a concluzionat că, în cazul în care se iau măsurile de protecție corespunzătoare, nu vor apărea probleme de siguranță pentru utilizatori. Autoritatea a verificat, de asemenea, raportul privind metoda de analiză a aditivului în hrana animalelor, prezentat de laboratorul de referință înființat în temeiul Regulamentului (CE) nr. 1831/2003.
(5)
Evaluarea hidroxidului de sodiu arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui preparat ar trebui să fie autorizată, conform anexei la prezentul regulament.
(6)
Întrucât nu există motive de siguranță care să impună aplicarea imediată a modificărilor condițiilor de autorizare, este adecvat să se prevadă o perioadă de tranziție pentru epuizarea stocurilor existente de aditiv, de preamestecuri și de hrană combinată care conțin acest preparat, autorizate prin Directiva 86/525/CEE.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează preparatul menționat în anexă, aparținând categoriei „aditivi tehnologici” și grupului funcțional „corectori de aciditate”, ca aditiv pentru hrana animalelor, în condițiile stabilite în anexa respectivă.
Articolul 2
Aditivul specificat în anexă și preamestecurile care îl conțin, care sunt produse și etichetate înainte de 14 martie 2014 în conformitate cu normele aplicabile înainte de 14 martie 2013 pot continua să fie introduse pe piață și utilizate până la epuizarea stocurilor existente.
Hrana combinată pentru animale care conține aditivul specificat în anexă și care este produsă și etichetată înainte de 14 martie 2015 în conformitate cu normele aplicabile înainte de 14 martie 2013 poate continua să fie introdusă pe piață și utilizată până la epuizarea stocurilor existente.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 februarie 2013.

Labels: 0
3
17
6